
На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Министарства просвете, науке и технолошког развоја, поступајући по сопственој иницијативи, Заштитник грађана
У Т В Р Ђ У Ј Е

Министарство просвете, науке и технолошког развоја начинило је пропуст у свом раду јер није предузело мере како би се успоставио ефикасан систем којим би се обезбедило редовно и благовремено испуњавање обавеза установа образовања и јединица локалне самоуправе, предвиђених Законом о основама система образовања и васпитања, што за последицу има блокаду рачуна великог броја школа.
Наведеним пропустима Министарства угрожава се редовно функционисање установа образовања и васпитања, обављање образовно – васпитног рада, остваривање права ученика на образовање, права запослених из радног односа и права трећих лица утврђених судским одлукама.
На основу Уставом и законом прописаних овлашћења Заштитник грађана упућује  Министарству просвете, науке и технолошког развоја следеће 
П Р Е П О Р У К Е

I

Потребно је да Министарство просвете, науке и технолошког развоја, без одлагања пронађе начин да пословни рачуни свих установа образовања и васпитања који су  блокирани, без обзира на основ блокаде и носиоца обавезе плаћања, буду одблокирани у најкраћем року.
II
Министарство просвете науке и технолошког развоја, по потреби у сарадњи са  другим органима, обезбедиће и предузеће мере како би се успоставио ефикасан систем за редовно и благовремено испуњавање обавеза установа образовања и јединица локалне самоуправе, како у будућности не би долазило до блокаде пословних рачуна установа образовања и васпитања, а у случају евентуалне блокаде, пословни рачуни били ефикасно и у најкраћем року деблокирани.  
Министарство просвете, науке и технолошког развоја обавестиће Заштитника грађана, у року од 60 дана од дана пријема овог акта, о мерама предузетим ради поступања по препорукама, уз достављање документације која поткрепљује изјашњење органа.
Р а з л о з и :

Заштитник грађана у свом раду дошао је до сазнања да је на територији Школске управе Зајечар дошло до проблема у функционисању установа образовања због блокираних рачуна установа. Заштитник грађана затражио је изјашњење Министарства просвете, науке и технолошког развоја и изјашњење Градске управе града Зајечара, па је на основу одговора наведених органа, информација до којих је дошао у непосредном надзору и информација које је прикупио од установа образовања и васпитања утврдио следеће чињенично стање:

У буџету Републике Србије обезбеђују се средства за плате, накнаде и додатке запослених у основним и средњим школама, доприносе за обавезно социјално осигурање запослених и отпремнине, у складу са чланом 157. ст 2. тачка 4) Закона о основама система образовања и васпитања. У складу са тим, Министарство врши плаћања за ове намене, као и пренос средстава за извршење правоснажних и извршних пресуда донетих у радноправним споровима, вођеним због враћања на рад, исплате зараде  и отпремнина и у вези са другим исплатама запосленима за које средства обезбеђује Република 
. 
Чланом 159. ст. 2. т. 3 - 8 Закона о основама система образовања и васпитања прописано је да се у буџету јединице локалне самоуправе обезбеђују средства за: стручно усавршавање запослених; јубиларне награде и помоћ запосленима у основној и средњој школи; превоз ученика и запослених; капиталне издатке; заштиту и безбедност деце и ученика у складу са прописаним мерама из члана 42. Закона; друге текуће расходе; и сталне материјалне трошкове (грејање, електричну енергију, водовод, канализацију, телефон, интернет). У складу са овим законским одредбама, јединице локалне самоуправе, , врше плаћања по овом основу и рад извршења правоснажних и извршних пресуда судова донетих у споровима по основу чл. 159. Закона.

Министарство просвете, науке и технолошког развоја је 3. новембра 2014. године упутило дописе Министарству финансија и Министарству државне управе и локалне самоуправе, са табеларним приказом школа чији су рачуни у блокади на дан 27. октобра 2014. године са циљем да наведена министарства предузму мере како би јединице локалне самоуправе извршиле обавезе у погледу обезбеђивања средстава за деблокаду рачуна. Министарство је указало да контрола и надзор извршавања законских обавеза јединица локалних самоуправа у делу обезбеђивања средстава за образовање и васпитање није у делокругу надлежности тог министарства, нити Министарство може утицати на благовременост извршавања законских обавеза јединица локалне самоуправе
. 

Према подацима Управе за трезор Министарства финансија, који су Заштитнику грађана достављени од стране Министарства просвете, науке и технолошког развоја
, на дан 15. јун 2015. године блокиране рачуне има 115 школа. Рачуни 111 школа блокирани су због неизмирених обавеза за које средства обезбеђује јединица локалне самоуправе. Рачуни две установе образовања и васпитања блокирани су због неизмирених обавеза за које средства обезбеђује Република Србија (Министарство просвете, науке и технолошког развоја). Разлог и правни основ блокаде рачуна две установе није познат, па стога није познато на коме је обавеза обезбеђивања средстава.

На територији града Зајечара блокирани су пословни рачуни 15 од 18 школа. Током претходних седам година (од 2008.) град Зајечар је континуирано умањивао буџетска средства намењена установама образовања и васпитања за 15%, те је током тог периода – због недовољно средстава за редовно пословање школа - настало дуговање школа према добављачима, пружаоцима услуга и запосленима
. 
Разлог блокаде  је у највећем броју случајева дуг за услуге даљинског грејања (9 од 15 школа). Пружалац услуга даљинског грејања је у стечају, а потраживања према школама призната су од стране стечајног управника и суда, и то у износу од око 400.000 евра. Са друге стране, потраживања Града за обезбеђење енергената у износу од 1.800.000 евра су одлукама стечајног управника и суда постала део стечајне масе. Пословни рачуни школа су блокирани, а предлог града Зајечара да се изврши пребијање међусобних дуговања није прихваћен
. 
Код осталих шест школа, рачуни су блокирани због неизмирених обавеза школа по основу накнаде трошкова превоза запослених, исплате јубиларних награда, стручног усавршавања, и дуговања према добављачима енергената и осигуравачима
.

Највећи број школа чији су рачуни блокирани припадају територији школских управа Крагујевац (25 школа, од тога 24 на територији града Крагујевца), Ниш (21 школа, од чега 19 на територији града Ниша), Пожаревац (18 школа, од тога 15 школа на територији општине Смедеревска Паланка), Зајечар (15 школа, све школе се налазе на територији града Зајечара) и Краљево (14 школа, од тога 12 школа на територији града Новог Пазара). Остале школе су на територији школских управа Лесковац (5 школа), Београд (4 школе), Нови Сад (4 школе), Ваљево (3 школе), Косовска Митровица (3 школе), Ранилуг (2 школе)
. 
Најчешћи основи, односно разлози блокаде рачуна школа, где је обавеза обезбеђивања средстава на јединици локалне самоуправе, су неисплаћени материјални трошкови, јубиларне награде, превоз, тј. путни трошкови, дугови према добављачима, док је правни основ блокаде у две школе,  где је обавеза обезбеђивања средстава на Републици, радни спор и накнада зараде
.

На предлог Министарства просвете, науке и технолошког развоја Влада Републике Србије донела је 9. априла 2015. године Закључак којим се сагласила да изузетно у 2015. години због блокаде рачуна основних и средњих школа на територији Републике Србије јединице локалне самоуправе путем асигнације измирују обавезе према основним и средњим школама, а по основу обавеза основних и средњих школа према повериоцима за сталне трошкове, накнаду у натури, накнаду трошкова за запослене - превоз, текуће поправке и одржавање и исплату јубиларних награда запосленима који су је стекли 2015. године и претходних година, уколико потраживања нису застарела
. Други трошкови које школа има – као што је набавка школског материјала или набавка/замена школског намештаја – не могу се измиривати ни на овај начин. У неким јединицима локалне самоуправе, школе не могу искористити ни постојећи закључак јер одговарајући уговори нису потписани
.
Влада Републике Србије  доносила је закључке о асигнацији и за 2011. годину, када су били обухваћени само стални трошкови
, и за 2012. годину када су били обухваћени стални трошкови, накнада у натури, текуће поправке и одржавање као и измиривање обавеза према запосленима који су право на јубиларну награду стекли 2009. године, 2010. године и 2011. године
. У 2012. години закључком Владе одобрено је Министарству просвете, науке и технолошког развоја да путем асигнације измири обавезе према школама, а по основу њихових обавеза према добављачима за опремање школа.

У 2013. и 2014. години Влада није доносила закључке којима је дозвољавала да јединице локалне самоуправе и Министарство просвете, науке и технолошког развоја путем асигнације измирују обавезе школа према повериоцима. У том периоду Влада је донела закључке да се принудном наплатом, због блокаде рачуна школа, неће теретити средства за отпремнине запослених у школама, као и да се школама за наведене намене отворе подрачуни код Управе за трезор Министарства финансија, као мера за ублажавање последица утицаја светске економске кризе
.      

Школе на различите начине покушавају да обезбеде услове за нормално функционисање и редован рад, а њихова успешност у томе често је резултат добрих личних контаката руководилаца школа и добављача и донација родитеља ученика
. Школе се суочавају са озбиљним проблемима набавке основних средстава за рад и наставу: школски материјал, хигијенска средства, енергенти, канцеларијски материјал. Немогућност редовног набављања материјала у неким школама онемогућава планирање и редовно извођење наставе, оцењивање и завршетак школске године
. 
                                                                                  ***
Приликом утврђивања пропуста, Заштитник грађана руководио се одредбама Устава Републике Србије, Закона о државној управи
,  Закона о локалној самоуправи
 и Закона о основама система образовања и васпитања
.
Чланом 71. Устава Републике Србије прописано је да свако има право на образовање. 
Чланом 97. тачка 10 Устава, прописано је да Република Србија уређује и обезбеђује систем у областима здравства, социјалне заштите, борачке и инвалидске заштите, бриге о деци, образовања, културе и заштите културних добара, спорта, јавног информисања; систем јавних служби. Тачком 15. наведеног члана прописано је да Република Србија уређује и обезбеђује финансирање остваривања права и дужности Републике Србије, утврђених Уставом и законом.
Чланом 1. Закона о државној управи прописано је да државну управу чине министарства, органи управе у саставу министарстава и посебне организације. 

У складу са чл. 12. Закона о државној управи, органи државне управе припремају нацрте закона, друге прописе и опште акте за Владу и предлажу Влади стратегије развоја и друге мере којима се обликује политика Владе.

Чланом 6.  Закона о локалној самоуправи, прописано је да је јединица локалне самоуправе одговорна за квалитетно и ефикасно вршење својих и поверених надлежности.

Чланом 25. Закона о основама система образовања и васпитања је прописано да у  обезбеђивању услова за остваривање права деце, ученика и одраслих на бесплатно образовање и других права утврђених овим законом, Министарство предузима све неопходне мере којима се у потпуности обезбеђује остваривање тих права. Министарство обезбеђује функционисање система образовања и васпитања, у складу са општим принципима и циљевима образовања и васпитања, а нарочито, између осталог,  планира и прати развој образовања и васпитања и врши надзор над радом установа и завода.

У складу са чланом 28. Закона о основама система образовања и васпитања, установу може да оснује Република Србија, аутономна покрајина, јединица локалне самоуправе, национални савет националне мањине и друго правно или физичко лице.

Чланом 146. Закона прописано је да инспекцијски и стручно-педагошки надзор над радом установа, као и инспекцијски надзор над радом завода, врши Министарство. Инспекцијски надзор над радом установе, као поверени посао, обавља општинска, односно градска управа. 

Чланом 155. Закона о основама система образовања и васпитања прописано је да се средства за финансирање делатности установа утврђују на основу економске цене за остваривање програма образовања и васпитања, по детету и ученику. Економска цена обухвата све текуће расходе по детету и ученику, из свих извора финансирања, у складу са прописима којима се уређује буџетски систем. Економска цена исказује се јединствено и структурно и саставни је део Меморандума о буџету. Ближе услове и мерила за утврђивање економске цене образовања и васпитања по детету и ученику на одређеном подручју, из одређених група, по нивоима и врстама образовања, неопходан број запослених, време и поступак увођења, прописује министар. 

Чланом 157. Закона је  прописано да се у буџету Републике Србије обезбеђују средства за стицање образовања и васпитања деце и ученика у основној и средњој школи које оснива Република Србија, аутономна покрајина и јединица локалне самоуправе.
У буџету Републике Србије обезбеђују се средства за: остваривање припремног предшколског програма у години пред полазак у школу; остваривање предшколског програма за рад са децом са сметњама у развоју; остваривање предшколског програма за рад са децом на болничком лечењу; плате, накнаде и додатке запослених у основним и средњим школама, социјалне доприносе и отпремнине; развојне програме и пројекте установа, као и учешће Републике Србије у области инвестиција, стручног усавршавања запослених и такмичења ученика на републичком и међународном нивоу, у складу са утврђеним средствима, а према програмима и критеријумима које прописује министар; рад уникатних школа и школа од посебног интереса за Републику Србију, које одреди Влада; подршку посебно талентованим ученицима у виду бесповратне новчане помоћи коју министар прописује посебним актом сваке године. 

Чланом 158. предвиђено је да се у буџету аутономне покрајине обезбеђују средства за део економске цене, у складу са законом којим се уређује финансирање установа на територији аутономне покрајине. 

Према члану 159. у буџету јединице локалне самоуправе обезбеђују се средства за део економске цене образовања и васпитања деце и ученика која обухвата остале текуће расходе, а на основу утврђене економске цене из члана 155. овог закона. 

У буџету јединице локалне самоуправе обезбеђују се средства и за: остваривање делатности предшколског васпитања и образовања (полудневни и целодневни боравак, исхрана, нега и превентивна заштита деце предшколског узраста) у висини 80 одсто од економске цене по детету, укључујући у целости средства за плате, накнаде и друга примања, социјалне доприносе на терет послодавца, отпремнине, као и помоћи запослених у предшколској установи и остале текуће расходе; стручно усавршавање запослених; јубиларне награде и помоћ запосленима у основној и средњој школи; превоз: деце и њихових пратилаца ради похађања припремног предшколског програма на удаљености већој од два километра, ученика основне школе на удаљености већој од четири километра од седишта школе; превоз, смештај и исхрану деце и ученика са сметњама у развоју, без обзира на удаљеност места становања од школе; превоз ученика на републичка и међународна такмичења; превоз запослених; капиталне издатке; заштиту и безбедност деце и ученика, у складу са прописаним мерама из члана 42. овог закона; друге текуће расходе, осим оних за које се средства обезбеђују у буџету Републике Србије. 

                                                                                  ***

Образовно васпитна делатност је делатност од јавног интереса. Стога обавезе и одговорност за њено квалитетно остваривање не стоји само на установама које је врше, већ и на свим органима јавне власти који су овлашћени и дужни да услове за ову делатност обезбеде. Квалитетно образовање гарантовано је законом, који је прописао и одредио који су органи у обавези да обезбеде оптималне услове без којих се квалитет образовања и образовног процеса не може постићи. Неиспуњавање ових обавеза органа јавне власти води снижавању достигнутог стандарда остваривања права на образовање, повреди тог права и других права грађана, јер последице пропуштања органа власти увек и нужно падају на терет грађана.

Спорне правне ситуације захтевају благовремен и ефикасан одговор надлежног органа власти. Свако одлагање доводи до усложњавања спорног правног односа и стварању већих последица. Одуговлачење у решавању, ингорисање и пасивност органа јавне власти акт је лоше управе, представља неиспуњавање сопствених обавеза и стога се сматра незаконитим и неправилним радом органа власти.

У Републици Србији известан број установа образовања и васпитања не може да у потпуности остварује своју функцију, јер им је услед блокада пословних рачуна онемогућено редовно пословање. То укључује и отежано спровођење самог процеса наставе, а у неким случајевима одржавање наставе је у више наврата доведено у питање, при чему су рачуни неких школа  у блокади дуже од годину дана. Без одговарајућег и на закону заснованог решења, школе су у обезбеђивању основних услова за образовно васпитни рад препуштене себи, те су и решења која изналазе привремена и заснована на (некада и вишегодишњем) очекивању коначног решења.
Исход пасивности органа власти, како државних органа, тако и органа јединица локалне самоуправе, је:

- угрожавање права на образовање већег броја ученика. Одржавање наставе школама чији су рачуни блокирани, зависи од способности школа да изнађу привремена, а често и импровизована решења ради набавке материјала, опреме, огрева, средстава за хигијену, хране за ученике и других добара без којих није могуће започети и одржавати наставу;
- угрожавање и неостваривање права запослених, којима послодавац (школа) више не може гарантовати рад у здравим и безбедним условима;
-угрожавање имовинских права запослених и трећих лица, чија су потраживања законом гарантована, а правноснажним и извршним судским одлукама утврђена;
- угрожавање јавног интереса, онемогућавањем несметаног образовног процеса и континуираним повећавањем дугованих износа због затезне камате која се, услед неизвршења судских одлука, углавном обрачунава годинама.   
Неспорно је да јединица локалне самоуправе сноси одговорност за неизмиривање обавеза за које је дужна да обезбеди средства у складу са Законом. Министарство просвете, науке и технолошког развоја, међутим, не може се „изузети“ из решавања дугогодишњег проблема који угрожава образовни процес, за чији је квалитет и пуно остварење одговорно. Заштитник грађана, стога, налази да терет решавања проблема блокираних рачуна школа, без обзира на основ блокаде и законског носиоца неизмирених обавезе, пре свега мора сносити Министарство просвете, науке и технолошког развоја. Министарство као орган централне власти, има овлашћења и обавезу да настали дугогодишњи проблем реши у најкраћем року, како би се отклонила даља повреда наведених права, али и успоставио ефикасан, на закону заснован систем за измиривање текућих обавеза установа образовања и јединица локалне самоуправе, те благовремено деблокирање евентуално у будућности блокираних рачуна.

Оваквим ставом, Заштитник грађана не жели да занемари очигледан пропуст појединих јединица локалне самоуправе које своје обавезе не измирују или их не измирују редовно, али стоји на мишљењу да у ситуацији када су рачуни појединих школа блокирани дужи временски период, Министарство, као орган државне управе надлежан да обезбеђује функционисање система образовања и васпитања, не сме заузети пасиван став и оградити се од даљег деловања позитивном законском регулативом. Чињеница да је Министарство било упознато са проблемима са којима се наведене установе образовања сусрећу, а није предузело ефикасне мере да насталу ситуацију реши, позивајући се притом на одредбе чланова 157. и 159. Закона о основама система образовања и васпитања, чини утврђени пропуст Министарства још тежим, с обзиром на надлежности Министарства. При заузимања оваквог става, Заштитник грађана се посебно водио и на закону заснованим овлашћењима министарства и чињеницом да описани проблем у функционисању установа постоји дужи низ година. Заштитник грађана је мишљења да је Министарство, у ситуацији када је упознато са чињеницом да је нормално функционисање установа образовања и васпитања угрожено неизвршавањем обавеза јединица локалне самоуправе прописане Законом о основама система образовања и васпитања, у сарадњи са другим органима морало предузети мере, да се успостави ефикасан систем  измиривања насталих обавеза, или да се евентуално измене позитивно правни прописи.
Закључци Владе да јединице локалне самоуправе и Министарство просвете, науке и технолошког развоја путем асигнације измирују обавезе према основним и средњим школама, представља привремено решење, а ни оно не може обезбедити пуно, редовно и несметано обављање образовно васпитне делатности. Њиме се, поред тога, изигравају закон и правноснажне и извршне судске одлуке, онемогућава остваривање имовинских права утврђених судским одлукама и доприноси сталном увећавању дуга и тиме додатног будућег оптерећења буџета. Заштитник грађана стога налази да је неопходно без одлагања приступити системском решавању овог проблема, у коме треба да учествују сви органи који имају или могу имати утицај на решавање ове спорне ситуације.

На основу свих утврђених чињеница и околности, Заштитник грађана је, применом чл. 31. ст. 2. Закона, дао препоруке  Министарству просвете, науке и технолошког развоја и јединицама локалне самоуправе, у циљу отклањања утврђених пропуста, унапређења рада органа управе и спречавања сличних пропуста у будућности.  
	ЗАМЕНИЦА ЗАШТИТНИКА ГРАЂАНА 

	

	Владана Јовић


� Акт Министарства просвете, науке и технолошког развоја број: 358/2014-08 од 23. децембра 2014. године


� Акт Министарства просвете, науке и технолошког развоја број: 358/2014-08 од 23. децембра 2014. године


� Акти Министарства просвете, науке и технолошког развоја број: 401-00-936/1/2013-08 од 3. новембра 2014. године и број: 401-00-936/2/2013-08 од 3. новембра 2014. године


� Акт Министарства просвете, науке и технолошког развоја број:614-02-01791/2014-02 од 23. јуна 2015. године


� Акт Градске управе града Зајечара IV БР.сл/2015 од 31. марта 2015. године


� Акт Градске управе града Зајечара IV БР.сл/2015 од 31. марта 2015. Године и информације прибављене током непосредног надзора над радом Градске управе града Зајечара 27. маја 2015. године 


� Информације добијене приликом непосредног надзора над радом Градске управе града Зајечара 27. маја 2015. године


� Подаци Управе за трезор Министарства финансија на дан 15. јун 2015. године, достављени у прилогу акта Министарства просвете, науке и технолошког развоја број:614-02-01791/2014-02 од 23. јуна 2015. године


� Подаци Управе за трезор Министарства финансија на дан 15. јун 2015. године, достављени у прилогу акта Министарства просвете, науке и технолошког развоја број:614-02-01791/2014-02 од 23. јуна 2015. године


� Закључак Владе Републике Србије 05 Број: 401-3963/2015 од 9. априла 2015. године


� Информације добијене приликом непосредног надзора над радом Секретаријата за образовање и дечју заштиту Градске у праве града Београда 6. јула 2015. године и састанка са представницима школе са територије града Београда чији је рачун блокиран 7. јула 2015. године.  


� Закључак Владе Републике Србије 05 Број: 401-9608/2011 од 15. децембра 2011. године


� Закључци Владе Републике Србије 05 Број: 401-754/2012 од 2. фебруара 2012. Године и 05 Број: 401-3048/2012 од 20. април 2012. године.


� Закључци Владе Републике Србије 05 Број: 401-3133/2013 од 12. априла 2013. године и 05 Број: 401-1850/2014 од 28. фебруара 2014. године.


� Школа у Зајечару је набављала хигијенска средтсва из донација родитеља. Град Зајечар дуже од годину дана школи није обезбедио средства за набавку добара за одржавање хигијене, нити средства за хигијену, нити помоћ у њиховој набаци. Донација од родиетља ученика школе спречила је обустављање наставе због нехигијенских услова 


� Школа у Зајечару је овлашћеним лицима навела да нема информације да ли ће моћи да набави да обезбеди средства за гориво како би ученици завршног разреда полагали вожњу, што је неопходан услов за завршетак школовања и добијање дипломе. 





� "Сл. гласник РС", бр. 79/2005, 101/2007, 95/2010 и 99/2014


� "Сл. гласник РС", бр. 129/2007 и 83/2014 - др. закон


� "Сл. гласник РС", бр. 72/2009, 52/2011, 55/2013 и 35/2015 - аутентично тумачење

